**REPUBLIKA HRVATSKA**

**MINISTARSTVO VANJSKIH I EUROPSKIH POSLOVA**

**GODIŠNJE IZVJEŠĆE**

**O IZVOZU ROBE S DVOJNOM**

**nAMJENOM U 2022. GODINI**

Zagreb, travanj, 2023.

**SADRŽAJ**

1. Uvod

2. Zakonodavni okvir i postupak izdavanja izvoznih dozvola

2.1. Zakonodavni okvir u Republici Hrvatskoj

2.2. Ruska invazija na Ukrajinu i proširenje zakonodavnog okvira u području nadzora robe s dvojnom namjenom

2.3. Režimi međunarodne kontrole izvoza

2.4. Postupak izdavanja izvoznih dozvola

2.5. Vrste izvoznih dozvola i potvrda

3. Ostale aktivnosti

3.1. Suradnja s industrijom i akademskom zajednicom

3.2. Međunarodne aktivnosti

3.2.1. Forum o izvoznoj kontroli

3.2.2. RACVIAC (*Regional Arms Control Verification and Implementation Assistance Centre*)

4. Rezultati kontrole izvoza u 2022. godini

1. **UVOD**

Izvoz robe s dvojnom namjenom i tehnologije predstavlja širok raspon robe koja se koristi u industrijskom, nuklearnom, kemijskom i biološkom sektoru. Iako su takvi proizvodi primarno namijenjeni u civilne svrhe, oni se isto tako mogu koristiti u vojne svrhe, posebice za proizvodnju oružja za masovno uništenje i proizvodnju konvencionalnog oružja. Stoga, sustav kontrole izvoza u ovom području, kao važan element sveobuhvatne strategije neširenja oružja za masovno uništenje, predstavlja mehanizam kojim se sprječava širenje oružja za masovno uništenje. Kako bi se osigurao učinkovit zajednički sustav kontrole izvoza robe i tehnologije s dvojnom namjenom i njegova usklađenost s međunarodnim obvezama i odgovornostima država članica prema međunarodnim režimima kontrole o sprječavanju njihovih neželjenih proliferacija, u travnju 2004. godine usvojena je Rezolucija Vijeća sigurnosti Ujedinjenih naroda 1540 koja propisuje da će sve države poduzeti i provoditi učinkovite mjere za uspostavu domaće kontrole za sprječavanje širenja nuklearnog, kemijskog ili biološkog oružja i sredstava za njegovu dostavu, uključujući uspostavu odgovarajuće kontrole nad povezanim materijalima i uspostavljanje kontrole provoza robe i brokerskih usluga.

Nadzor robe s dvojnom namjenom i napredne tehnologije dio je zajedničke trgovinske politike Unije i uređen je Uredbom (EU) 2021/821 Europskog parlamenta i Vijeća od 20. svibnja 2021. o uspostavi režima Unije za kontrolu izvoza, brokeringa, tehničke pomoći, provoza i prijenosa robe s dvojnom namjenom (preinaka) (u daljnjem tekstu: Uredba (EU) 2021/821) koja se izravno primjenjuje u svim državama članicama Unije. Sastavni dio Uredbe (EU) 2021/821 je Prilog I. koji sadrži popis robe s dvojnom namjenom i napredne tehnologije sukladno popisima dogovorenim u sklopu međunarodnih režima o kontroli izvoza (Wassenaar aranžman, Režim kontrole raketne tehnologije, Grupa nuklearnih dobavljača, Australska skupina) i multilateralnih sporazuma (Konvencija o zabrani razvijanja, proizvodnje, gomilanja i korištenja kemijskog oružja i njegova uništenja). Popis kontrolirane robe se ažurira svake godine te se na razini Unije usvaja putem delegiranih akata Komisije koji čine sastavni dio zakonodavstva Unije. Važno je napomenuti da, u slučaju da se roba ne nalazi na jednom od popisa robe s dvojnom namjenom, ista može biti predmet nadzora ako postoji zabrinutost u vezi s njezinom krajnjom uporabom. U tom slučaju govori se o tzv. sveobuhvatnoj kontroli (*catch-all control)* koja ima za cilj spriječiti proizvodnju i širenje oružja za masovno uništenje i proizvodnju projektila koji mogu nositi takvo oružje, te u slučaju da je roba namijenjena zabranjenom krajnjem korisniku, odnosno državi prema kojoj se provode sankcije Vijeća sigurnosti UN-a, odnosno akcije na temelju odluke Organizacije za europsku sigurnost i suradnju (OESS) ili Europske unije. Uzimajući u obzir strelovit napredak tehnologije, te mogućnost zlouporabe novih i naprednih tehnologija koje mogu rezultirati kršenjem ljudskih prava i međunarodnog humanitarnog prava, Uredba (EU) 2021/821 posebnu pozornost posvećuje kontroli robe za kibernetički nadzor i robi koja se označava zajedničkim nazivom „rastuća i napredna tehnologija“ (*emerging and advanced technology*), kao što su umjetna inteligencija, nanotehnologija, biotehnologija, robotika i sl.

Kako bi se odgovorilo na izazove koje donose nove tehnologije uveden je prošireni mehanizam nadzora robe putem nacionalnih kontrola roba na način da države članice mogu uvesti svoj nacionalni kontrolirani popis robe iz razloga javne sigurnosti, uključujući sprječavanje terorističkih djela ili u pogledu ljudskih prava. Uvođenjem nacionalnog kontrolnog popisa robe omogućeno je stvaranje mehanizma za primjenu takvih kontrola u drugim članicama Unije.

Također, akademska zajednica i industrija u obvezi su pratiti važeće zakonodavstvo u cilju usklađivanja svojih aktivnosti i djelovanja sa zakonodavnom regulativom u području nadzora robe s dvojnom namjenom.

U Republici Hrvatskoj nadzor robe s dvojnom namjenom uspostavljen je 2004. godine donošenjem Zakona o izvozu robe s dvojnom namjenom. Trenutno je na snazi Zakon o nadzoru robe s dvojnom namjenom („Narodne novine“, broj 80/11, 68/13.) koji je donesen prije stupanja Republike Hrvatske u Europsku uniju. U cilju usklađivanja novina iz Uredbe (EU) 2021/821 koja je stupila na snagu 2021. godine i provedbe kontrole izvoza robe s dvojnom namjenom na nacionalnoj razini, u 2023. godini u zakonodavnu proceduru upućen je Zakon o nadzoru robe s dvojnom namjenom koji će zamijeniti postojeći Zakon. U Republici Hrvatskoj Ministarstvo vanjskih i europskih poslova nadležno je za provedbu nadzora robe s dvojnom namjenom.

Sukladno članku 20. Zakona o nadzoru robe s dvojnom namjenom Ministarstvo vanjskih i europskih poslova dostavlja Vladi Republike Hrvatske deseto Izvješće o nadzoru robe s dvojnom namjenom za 2022. godinu.

**2. ZAKONODAVNI OKVIR I POSTUPAK IZDAVANJA IZVOZNIH DOZVOLA**

**2.1. Zakonodavni okvir u Republici Hrvatskoj**

Važeći zakonodavni okvir nadzora robe s dvojnom namjenom čine sljedeći propisi:

* Uredba (EU) 2021/821 Europskog parlamenta i Vijeća od 20. svibnja 2021. o uspostavi režima Unije za kontrolu izvoza, brokeringa, tehničke pomoći, provoza i prijenosa robe s dvojnom namjenom (preinaka) koja je na snazi od 9. rujna 2021. godine
* Delegirana uredba Komisije (EU) 2022/699 оd 3. svibnja 2022. o izmjeni Uredbe (EU) 2021/821 Europskog parlamenta i Vijeća uklanjanjem Rusije kao odredišta iz područja primjene općih izvoznih dozvola (Sl L 130/1, 4.5.2022.)
* Delegirana uredba Komisije (EU) 2023/66 оd 21. listopada 2022. o izmjeni Uredbe (EU) 2021/821 Europskog parlamenta i Vijeća u pogledu popisa robe s dvojnom namjenom (SL L 9/1 , 11. 1., 2023.)
* Zakon o nadzoru robe s dvojnom namjenom (Narodne novine, broj 80/11, 68/13.) (u daljnjem tekstu: Zakon)
* Pravilnik o obrascima zahtjeva za robu s dvojnom namjenom  (Narodne novine, broj [11/2022](https://narodne-novine.nn.hr/clanci/sluzbeni/2022_01_11_109.html).)
* Pravilnik o obrascu zahtjeva za izdavanje međunarodne uvozne potvrde, potvrde o krajnjem korištenju i potvrde o primitku robe s dvojnom namjenom  ([Narodne novine, broj 4/14](https://narodne-novine.nn.hr/clanci/sluzbeni/2014_04_44_818.html), [20/17](https://narodne-novine.nn.hr/clanci/sluzbeni/2017_03_20_478.html), [11/2022](https://narodne-novine.nn.hr/clanci/sluzbeni/2022_01_11_110.html).)

**2.2. Ruska invazija na Ukrajinu i proširenje zakonodavnog okvira u području nadzora robe s dvojnom namjenom**

Ruska invazija na Ukrajinu koja je započela 24. veljače 2022. godine unijela je promijene vezane za izvoz robe s dvojnom namjenom i naprednom tehnologijom. Europska unija je proširila mjere ograničavanja prema Rusiji i Bjelarus dodavanjem novih popisa roba i tehnologija, te je time proširen djelokrug izvozne kontrole u odnosu na robu s dvojnom namjenom koja je utvrđena u Prilogu I. Uredbe (EU) 2021/821. Mjere ograničavanja koje donosi Europska unija sadržane su u pravnim aktima, i to Uredbi Vijeća (EU) br. 833/2014 od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (u daljnjem tekstu: Uredba (EU) 833/2014) i Uredbi (EZ) br. 765/2006 o mjerama ograničavanja s obzirom na stanje u Bjelarusu i sudjelovanje Bjelarusa u ruskoj agresiji prema Ukrajini (u daljnjem tekstu: Uredba (EZ) 765/2006). Obje navedene uredbe pravno su obvezujuće i izravno se primjenjuju u svim državama članicama Unije. Na taj način osigurana je istovremena primjena pravne regulative iz područja nadzora robe s dvojnom namjenom i zakonodavstva Unije o mjerama ograničavanja u odnosu na izvoz robe i tehnologije u Rusiju i Bjelarus. Ujedno, potrebno je naglasiti da se pod izvoznim ograničenjima podrazumijeva prodaja, opskrba, prijenos i izvoz navedene robe, kao i pružanje brokerskih usluga te tehničke i financijske pomoći.

Uredba (EU) 833/2014 donesena 2014. godine sadržavala je zabranu izvoza robe s dvojnom namjenom ruskom vojnom sektoru, dok izmijene koje su 2022. godine unesene u Uredbu (EU) 833/2014 obuhvaćaju i zabranu izvoza robe namijenjenu civilnim krajnjim korisnicima. Također, poseban naglasak je stavljen na izvoz tzv. napredne tehnologije kako bi se ograničilo jačanje ruskih vojnih i tehnoloških kapaciteta u sektorima kao što su elektronika, računalstvo, telekomunikacije i informacijska sigurnost, senzori i laseri u pomorstvu, kemikalije koje bi se mogle koristiti u procesu proizvodnje kemijskog oružja, posebni materijali i povezana oprema, proizvodna oprema i drugi osjetljivi predmeti, poput onih koje koriste ruska državna tijela. Dodatno, identificirane su pravne i fizičke osobe povezane s ruskim obrambenim i industrijskim sektorom, čime su nametnuta još stroža izvozna ograničenja. Iako je izvoz robe i tehnologije zabranjen, Uredba (EU) 833/2014 predviđa vrlo ograničena izuzeća i odstupanja te omogućava, pod određenim uvjetima, nastavak izvoza temeljem prethodno potpisanih ugovora. Ministarstvo vanjskih i europskih poslova u 2022. godini zaprimilo jedan zahtjev za izvoznu dozvolu za Rusiju koji je odbijen.

Uredba (EZ) 765/2006 donesena je 2006. godine, dok je 2022. godine proširen popis robe i napredne tehnologije, te dodan popis fizičkih i pravnih osoba prema kojima se primjenjuju izvozna ograničenja. Mjere ograničenja nametnute Bjelarus u velikoj mjeri zrcale pristup Unije prema Rusiji, ali popis robe i napredne tehnologije čiji izvoz je zabranjen u Bjelarus, kao i uvjeti pod kojima se isti može odobriti nije istovjetan ruskim mjerama ograničavanja čiji je opseg puno širi.

Ministarstvo vanjskih i europskih poslova je danom stupanja na snagu izmijene Uredbe (EZ) 765/2006 poništilo globalnu izvoznu dozvolu za Bjelarus izdanu 2021. godine, te je u skladu s člancima 1.e. i 1.f. Uredbe (EZ) 765/2006 koja propisuje mogućnost odstupanja od zabrane izvoza robe s dvojnom namjenom i tehnologijom izdalo 15 individualnih dozvola za izvoz robe s dvojnom namjenom i naprednom tehnologijom.

**2.3. Režimi međunarodne kontrole izvoza**

Režimi međunarodne kontrole izvoza nadziru i ograničavaju međunarodno kretanje robe, softvera i tehnologije koji se koriste ili bi se mogli koristiti u vojne svrhe, a kako bi se spriječilo širenje oružja za masovno uništenje i širenje konvencionalnog oružja u osjetljivim područjima. Stoga ovi režimi predstavljaju specifične i neobvezujuće kontrolne mehanizme za jačanje kontrole izvoza. Popisi roba ne sadrže sve relevantne robe, već samo one koje su bitne u smislu širenja oružja za masovno uništenje kako bi se uspostavio dosljedan režim izvoza. Popisi roba nisu zatvoreni i kontinuirano se ažuriraju na redovitim sastancima stručnih skupina.

* **Wassenar aranžman (WA)** - cilj je stvaranje transparentnosti i veće odgovornosti u prijenosu robe i tehnologije za konvencionalno oružje i robu s dvojnom namjenom te održavanje dogovorenog kontrolnog popisa vojne robe i robe s dvojnom namjenom. Republika Hrvatska sudionica je WA od lipnja 2005. godine. Posljednji plenarni sastanak WA održan je u prosincu 2022. Nastavio se rad na sveobuhvatnom i sustavnom pregledu kontrolnih popisa WA kako bi se osigurala njihova trajna relevantnost te su usvojene brojne kontrole u nizu područja.
* **Grupa nuklearnih dobavljača (Nuclear Suppliers Group – NSG)** – cilj je stvaranje multilateralne kontrole nad izvozom robe s dvojnom namjenom koje se mogu koristiti u izradi nuklearnog oružja te održavanje kontrolnog popisa. Republika Hrvatska sudionica je NSG-a od lipnja 2005. Posljednji plenarni sastanak održan je u lipnju 2022. godine. Fokus je bio na tehničkim pitanjima kako bi se pojasnio i ažurirao NSG kontrolni popis.
* **Zanggerova komisija (Zangger Committee - ZC)** održava popis strateške robe povezane s nuklearnim oružjem (pokrećući zaštitne mjere kao uvjet opskrbe) kako bi pomogao strankama Sporazuma o neširenju nuklearnog oružja u identificiranju opreme i materijala koji podliježu kontroli izvoza. Republika Hrvatska sudionica je Zanggerove komisije od lipnja 2006. g.
* **Australska skupina (Australia group-AG)** ima za cilj svesti rizik od širenja agensa za kemijski i biološki rat na najmanju moguću mjeru, održavanje dogovorenog kontrolnog popisa prekursora kemijskog oružja, robe s dvojnom namjenom ključnoj u proizvodnji agensa za kemijski i biološki rat, bioloških agensa i biljnih i životinjskih patogena. Republika Hrvatska je sudionica AG od travnja 2007. godine. Posljednji plenarni sastanak održan je u srpnju 2022. godine u Parizu, prvi puta u fizičkom obliku od 2019. Popis kontrolirane robe AG-a dopunjen je novim stavkama kao odgovor na prijetnje tehnologije u razvoju dok su određene stavke brisane jer njihova kontrola više nije prikladna.
* Republika Hrvatska još uvijek nije sudionica **Režima kontrole raketne tehnologije (Missile Technology Control Regime – MTCR)** koji ima za cilj ograničiti širenje projektila i tehnologije za proizvodnju projektila te održavanje kontrolnog popisa robe s vojnom i dvojnom namjenom. Režim je prošle godine obilježio 35. godišnjicu osnutka.

**2.4. Postupak izdavanja izvoznih dozvola**

Zahtjev za izdavanje dozvole podnosi se Ministarstvu vanjskih i europskih poslova na obrascima koji su propisani Pravilnikom o obrascima zahtjeva dozvola za robe s dvojnom namjenom („Narodne novine“, br. 11/22) i Pravilnikom o izmjeni Pravilnika o obrascu zahtjeva za izdavanje međunarodne uvozne potvrde, potvrde o krajnjem korištenju te potvrde o primitku robe s dvojnom namjenom („Narodne novine“, br. 44/14, 20/17 i 11/22).

O zahtjevu za izdavanje izvozne dozvole raspravlja Povjerenstvo za nadzor robe s dvojnom namjenom kojega čine predstavnici ministarstava nadležnih za vanjske poslove, unutarnje poslove, obranu, carinu i gospodarstvo te ovisno o krajnjem korisniku i vrsti robe i predstavnici drugih tijela kao što su ministarstvo nadležno za telekomunikacije, zdravlje, poljoprivredu, za nuklearnu i radiološku sigurnost te sigurnosno obavještajna agencija. Temeljem mišljenja Povjerenstva, Ministarstvo vanjskih i europskih poslova izdaje izvoznu dozvolu.

Izvozna dozvola izdaje se za svaki pojedinačni izvoz. Međutim, ovisno o vrsti robe s dvojnom namjenom, vrsti i dugoročnosti izvoznih poslova te ovisno o državi u koju se ta roba izvozi Ministarstvo može izdati izvozniku globalnu dozvolu za izvoz istovrsne robe, za jednu ili više država.

Ministarstvo odlučuje o zahtjevu za izdavanje izvozne dozvole u roku do 30 dana, pri čemu se rok u pojedinim slučajevima može produljiti do 60 dana.

**2.5. Vrste izvoznih dozvola i potvrda**

Ministarstvo vanjskih i europskih poslova, sukladno Uredbi (EU) 821/2021 i Zakonu o nadzoru robe s dvojnom namjenom izdaje sljedeće dozvole i potvrde:

1. Individualna izvozna dozvola izdaje se jednom određenom izvozniku za jednog krajnjeg korisnika ili primatelja u trećoj zemlji i koja obuhvaća jednu ili više roba s dvojnom namjenom. Također, ova dozvola izdaje se i u slučaju privremenog izvoza (primjerice popravak, izložba).
2. Globalna izvozna dozvola dodjeljuje se jednom određenom izvozniku u odnosu na vrstu ili kategoriju robe s dvojnom namjenom koja može vrijediti za izvoz jednom ili većem broju određenih krajnjih korisnika i/ili u jednoj ili više određenih trećih zemalja
3. Dozvola za velike projekte izdaje se kao individualna ili globalna izvozna dozvola određenom izvozniku za jednu vrstu ili kategoriju robe s dvojnom namjenom koja može biti valjana za izvoz jednom određenom krajnjem korisniku ili više njih u jednoj određenoj trećoj zemlji ili više njih za potrebe određenog velikog projekta
4. Dozvola za prijenos unutar Europske unije izdaje se u slučaju kada izvoznik izvozi robu unutar carinskog područja Unije, a radi se o robi s dvojnom namjenom navedenoj u Prilogu IV. Uredbe (EU) 2021/821
5. Dozvola za pružanje brokerskih usluga izdaje se u pružanje brokerskih usluga povezanih s robom s dvojnom namjenom
6. Dozvola za pružanje tehničke pomoći izdaje se pravnim i fizičkim osobama- obrtnicima za pružanje usluga tehničke pomoći Unije
7. Dozvola za poseban provoz može se nametnuti u slučajevima posebnog provoza robe s dvojnom namjenom unutar Unije
8. Međunarodna uvozna potvrda izdaje se na traženje države izvoznice robe s dvojnom namjenom za izvoz određene robe
9. Potvrda o korištenju opće izvozne dozvole Unije za izvoz u određene države odredišta, koja je raspoloživa svim izvoznicima koji poštuju uvjete i zahtjeve za upotrebu navedene u odjeljcima A do H Priloga II. Uredbe (EU) 2021/821.

Propisano je osam općih izvoznih dozvola Unije:

* EU001 – izvoz u Australiju, Kanadu, Japan, Novi Zeland, Norvešku, Švicarsku, uključujući Lihtenštajn i Sjedinjene Američke Države
* EU002 - izvoz određene robe s dvojnom namjenom iz kategorije 1., 2. i 3. u Argentinu, Island, Južnu Afriku, Južnu Koreju i Tursku
* EU003 - izvoz nakon popravka/zamjene
* EU004 - privremeni izvoz radi izložbe ili sajma
* EU005 - izvoz telekomunikacija
* EU006 - izvoz kemikalija
* EU007 – izvoz softvera i tehnologije unutar grupe
* EU008 – izvoz robe vezane za enkripciju

**3. OSTALE AKTIVNOSTI**

**3.1. Suradnja s industrijom i akademskom zajednicom**

U provedbi Nacionalne strategije i Akcijskog plana za suzbijanje širenja oružja za masovno uništenje potrebno je podizanje svijesti industrije i akademske zajednice važnosti poslovanja sukladno zakonskoj regulativi. Provođenje učinkovite kontrole izvoza postiže se bliskom suradnjom industrije, odnosno akademske zajednice i Ministarstva vanjskih i europskih poslova. U 2022. godini Ministarstvo je putem bilateralnih konzultacija pružalo informacije vezane za zakonodavni okvir i postupak izdavanja dozvola, te tumačenje sankcijskih propisa koji su u najvećoj mjeri bili vezani za izvoz u Rusiju i Bjelarus.

**3.2. MEĐUNARODNE AKTIVNOSTI**

**3.2.1. Forum o izvoznoj kontroli**

U organizaciji Europske komisije i češkog predsjedanja Vijećem održan je Forum o izvoznoj kontroli u Briselu 6. prosinca 2022. uz sudjelovanje stručnjaka iz država članica, Europskog parlamenta, industrije, znanstvene zajednice i civilnog društva. Forum je stavio naglasak na izvoznu kontrola u kontekstu prijenosa znanja i tehnologije u akademskoj zajednici, primjene sankcija prema Rusiji, te suradnju sa zemljama partnerima.

**3.2.2. RACVIAC (*Regional Arms Control Verification and Implementation Assistance Centre*)**

Republika Hrvatska je aktivni sudionik RACVIAC C-WMD Network Dual Use Projekta s još 9 zemalja sudionika jugoistočne Europe (Albanija, Bosna i Hercegovina, Bugarska, Kosovo, Moldova, Crna Gora, Sjeverna Makedonija, Rumunjska i Srbija) koji ima za cilj podizanje razine svijesti o važnosti suradnje, razmjenu iskustava kroz treninge i sastanke za kontrolu strateške trgovine. Tijekom 2022. godine dogovoren je razvoj RACVIAC C-WMD Network Phase 2 projekta usmjerenog na kreiranje zajedničkog modela *dual use* *outreach* programa za akademsku zajednicu i industriju.

**4. REZULTATI KONTROLE IZVOZA ROBE S DVOJNOM NAMJENOM U 2022. GODINI**

Ministarstvo vanjskih i europskih poslova u 2022. godini je pri izdavanju izvoznih dozvola postupalo temeljem Uredbe (EU) 2021/821, Uredbe (EZ) 765/2006 i Zakona o nadzoru robe s dvojnom namjenom.

Po Uredbi (EZ) 765/2006 postupilo se prilikom izdavanja individualnih izvoznih dozvola za izvoz robe s dvojnom namjenom i naprednom tehnologijom u Bjelarus primjenom članaka 1.e. i 1.f. koji uređuju odstupanja od zabrane izvoza zabranjene robe navedene u Prilogu V.a

U 2022. godini Ministarstvo vanjskih i europskih poslova je izdalo 61 individualnu izvoznu dozvolu i 2 globalne izvozne dozvole, što čini ukupan broj od 63 izvozne dozvole. U odnosu na 2021. godinu kada je bilo izdano 37 dozvola (34 individualne i 3 globalne dozvole) u 2022. godini je došlo do povećanja broja izdanih dozvola.

Temeljem Uredbe (EU) 2021/821 izdan je najveći broj dozvola za izvoz robe iz kategorije 1 (posebni materijali i srodna oprema), kategorije 5 (telekomunikacije) i kategorije 2 (obrada materijala) i to u Bosnu i Hercegovinu, Srbiju i Albaniju.

U 2022. godini ukinuta je globalna izvozna dozvola za Bjelarus. Temeljem Uredbe (EZ) 765/2006 izdano je 16 izvoznih dozvola primjenom članaka 1.e. i 1.f. koji propisuju mogućnost izvoza robe i tehnologije.

Ukupna vrijednost izdanih dozvola u 2022. godini iznosi 25.202.803,26 EUR dok je realizirana vrijednost izvoza robe prema dozvolama izdanim u 2022. godini iznosila 3.635.343,30 EUR**.**

Ukupna realizirana vrijednost izvoza robe u 2022.g. uključuje realiziranu vrijednost izvoza robe prema individualnim dozvolama izdanim 2022.g. (Tablica 3), individualnim dozvolama izdanim 2021.g. i realiziranim u 2022.g. (Tablica 8), te globalnim dozvolama izdanim 2022.g. i realiziranim u 2022.g. (Tablica 5) i globalnim izvoznim dozvolama izdanim 2021.g. i realiziranim u 2022.g. (Tablica 6) iznosi 4.948.531,17 EUR.

Tablica 1

Pregled ukupno izdanih dozvola u 2022.

|  |  |  |
| --- | --- | --- |
| Individualne izvozne dozvole (DI) |  | 61 |
| Globalne izvozne dozvole (DG) |  | 2 |
| **Ukupno** |  | **63** |

Tablica 2

Pregled izdanih individualnih izvoznih dozvola po kategorijama prema broju dozvola u 2022. godini\*

|  |  |
| --- | --- |
| Kategorija 1 (Posebni materijali i srodna oprema) | 16 |
| Kategorija 2 (Obrada materijala) | 12 |
| Kategorija 5 (Telekomunikacije i „sigurnost informiranja“) | 13 |
| Kategorija 6 (Senzori i laseri) | 1 |
| Kategorija 9 (Zračni i svemirski prostor i pogonski sustavi) | 2 |
| Sveobuhvatna kontrola (tzv. „Catch-all“) | 3 |
| Prilog V.a Uredba (EZ) 765/2006 | 14 |
| Ukupno | **61** |

\*Napomena: Pojedine individualne izvozne dozvole sadrže više različitih kategorija robe

Tablica 3

Pregled individualnih izdanih izvoznih dozvola po kategorijama prema vrijednosti u 2022. godini

|  |  |  |
| --- | --- | --- |
|  | Odobrena vrijednost (EUR) | Realizirana vrijednost (EUR) |
| Kategorija 1 \* | 592.797,01 | 32.688,66 |
| Kategorija 2 | 3.202.708,26 | 956.622,00 |
| Kategorija 5 | 1.370.188,96 | 141.269,59 |
| Kategorija 6 | 4.190,00 | 2.721,70 |
| Kategorija 9 | 2.290.160,00 | 50.000,00 |
| Kategorija Catch-all | 4.377.310,06 | 1.994.530,06 |
| Prilog V.a Uredba (EZ) 765/2006 \*\* | 13.365.448,97 | 457.511,29 |
| **UKUPNO** | **25.202.803,26** | **3.635.343,30** |

\*Napomena: Izdane su 2 izvozne dozvole za nematerijalni prijenos tehnologije koje sadrže robu kategorije 1 i 9 koje se izvoze elektronskim putem. Odobreni iznos izdanih dozvola u tablici je prikazan pod kategorijom 9 budući da nije moguće izdvojiti vrijednost pojedine stavke robe prema kategorijama robe navedenim u tim dozvolama, a najveći broj stavki dozvole odnosi se na kategoriju 9.

\*\*Napomena: U ukupan iznos uračunata i odobrena vrijednost 1 izvozne dozvole koja je sukladno Uredbi (EZ) 765/2006 izdana za Ugovor o financiranju.

**Tablica 4**

**Pregled izdanih individualnih izvoznih dozvola po kategorijama robe prema zemljama**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Kat.1** | **Kat.2** | **Kat. 5** | **Kat.6** | **Kat.9** | **Prilog V.a** | **Catch-all** |
| **Bosna i Hercegovina\*** | 12 | 2 | 5 | 2 |  |  |  |
| **Bjelarus\*\*** |  |  | 1 |  |  | 14 |  |
| **Brazil** |  |  | 1 |  |  |  |  |
| **Kuba** |  |  | 1 |  |  |  |  |
| **Kosovo** | 1 |  | 1 |  |  |  |  |
| **Turska** |  | 1 |  |  |  |  |  |
| **Srbija** |  | 8 | 1 |  |  |  |  |
| **Sjeverna Makedonija** |  | 1 |  |  |  |  |  |
| **Albanija** | 1 |  | 3 |  |  |  |  |
| **Ujedinjeno Kraljevstvo \*\*\*** | 2 |  |  |  | 2 |  |  |
| **Pakistan** |  |  |  |  |  |  | 2 |
| **Kina** |  |  |  |  |  |  | 1 |

Napomena:

\* Izdano je 20 dozvola za Bosnu i Hercegovinu, 1 dozvola sadržavala je robu kategorije 1 i 5

\*\* Nije uvrštena dozvola za financiranje vezana za robu s dvojnom namjenom koja je izdana temeljem Uredbe (EZ) 765/2006 budući ne predstavlja kategoriju robe već obvezu koja proizlazi iz navedene Uredbe.

\*\*\*Izdane su 2 dozvole za UK, svaka pojedina je sadržavala robu kategorije 1 i 9

**Tablica 5**

**Pregled globalnih izvoznih dozvola izdanih u 2022. i realiziranih u 2022.**

|  |  |  |  |  |  |  |
| --- | --- | --- | --- | --- | --- | --- |
| **ZEMLJA IZVOZA** | **BROJ DOZVOLA** | | **VRSTA ROBE** | **KATEGORIJA**  **ROBE** | **ODOBRENA**  **VRIJEDNOST**  **(EUR)** | **REALIZIRANA**  **VRIJEDNOST**  **(EUR)** |
| MOLDOVA | 1 | | Telekomunikacije i "sigurnost informacija“ | kat.5 | NEOGRANIČENO | 10.567,61 |
| MOLDOVA  BIH  CRNA GORA  KOSOVO, ARMENIJA  KUBA  KINA, VELIKA BRITANIJA | | 1 | Telekomunikacije i "sigurnost informacija“ | kat.5 | NEOGRANIČENO | 0 |
| **UKUPNO** | | **2** |  |  | NEOGRANIČENO | **10.567,61** |

**Tablica 6**

**Pregled globalnih izvoznih dozvola izdanih u 2021. i realiziranih u 2022.**

|  |  |  |  |  |  |  |
| --- | --- | --- | --- | --- | --- | --- |
| **ZEMLJA IZVOZA** | **BROJ DOZVOLA** | | **VRSTA ROBE** | **KATEGORIJA**  **ROBE** | **ODOBRENA**  **VRIJEDNOST**  **(EUR)** | **REALIZIRANA**  **VRIJEDNOST**  **(EUR)** |
| **CRNA GORA** | 1 | | Telekomunikacije i "sigurnost informacija“ | kat.5 | NEOGRANIČENO | 218.531,38 |
| **KOSOVO** | | 1 | Telekomunikacije i "sigurnost informacija“ | kat.5 | NEOGRANIČENO | 189.016,72 |
| **UKUPNO** | | **2** |  |  | NEOGRANIČENO | **407.548,10** |

**Tablica 7**

**Pregled broja individualnih izvoznih dozvola izdanih u 2022. prema zemljama, vrsti i kategoriji robe, odobrenoj i realiziranoj vrijednosti**

|  |  |  |  |  |  |
| --- | --- | --- | --- | --- | --- |
| **ZEMLJA IZVOZA** | **BROJ DOZVOLA** | **VRSTA ROBE** | **KAT. ROBE S DVOJNOM NAMJENOM** | **ODOBRENA VRIJEDNOST**  **U EUR** | **REALIZIRANA VRIJEDNOST**  **U EUR** |
| **BOSNA I HERCEGOVINA** | 12 | Posebni materijali i srodna oprema | kat. 1 | 990.307,48 | 27.139,04 |
| BOSNA I HERCEGOVINA | 2 | Obrada materijala | kat. 2 | 449.000,00 | 189.000,00 |
| BOSNA I HERCEGOVINA | 5 | Telekomunikacije i "sigurnost informacija" | kat. 5 | 106.994,28 | 106.994,28 |
| BOSNA I HERCEGOVINA | 2 | Senzori i laseri | Kat.6 | 25.140,00 | 4.190,00 |
| **UKUPNO** | **20\*** |  |  | **1.571.441,76** | **327.323,32** |
| **SRBIJA** | 8 | Obrada materijala | kat. 2 | 2.641.511,26 | 844.425,00 |
| SRBIJA | **1** | Telekomunikacije i "sigurnost informacija" | kat. 5 | 7.602,60 | 7.602,60 |
| **UKUPNO** | **9** |  |  | **2.649.113,86** | **852.027,60** |
| **BRAZIL** | 1 | Telekomunikacije i "sigurnost informacija" | kat. 5 | 3.757,28 | 3.757,28 |
| **UKUPNO** | **1** |  |  | **3.757,28** | **3.757,28** |
| **KINA** | 1 | Sveobuhvatna kontrola | catch all | 41.516,06 | 41.516,06 |
| **UKUPNO** | **1** |  |  | 41.516,06 | 41.516,06 |
| **PAKISTAN** | 2 | Sveobuhvatna kontrola | **Catch –all** | 2.382.780,00 | **0** |
| **UKUPNO** | **2** |  |  | **2.382.780,00** | **0** |
| **ALBANIJA** | 1 | Posebni materijali i srodna oprema | kat. 1 | 7.080,00 | 4.019,00 |
| ALBANIJA | 3 | Telekomunikacije i "sigurnost informacija" | kat. 5 | 3.334,23 | 3.334,23 |
| **UKUPNO** | **4** |  |  | **10.414,23** | **7.353,23** |
| **KOSOVO** | 1 | Posebni materijali i srodna oprema | kat. 1 | 5.735,00 | 2.971,12 |
| KOSOVO | 1 | Telekomunikacije i "sigurnost informacija" | kat. 5 | 21.834,22 | 21.834,22 |
| **UKUPNO** | **2** |  |  | **27.569,22** | **24.805,34** |
| KUBA | 1 | Telekomunikacije i "sigurnost informacija" | kat. 5 | 71.573,50 | 0 |
| **UKUPNO** | **1** |  |  | **71.573,50** | **0** |
| TURSKA | 1 | Obrada materijala | kat. 2 | 110.000,00 | 110.000,00 |
| **UKUPNO** | **1** |  |  | **110.000,00** | **110.000,00** |
| **SJEVERNA MAKEDONIJA** | 1 | Obrada materijala | kat. 2 | 2.197,00 | 2.197,00 |
| **UKUPNO** | **1** |  |  | **2.197,00** | **2.197,00** |
| **BJELARUS** | 1 | Telekomunikacije i "sigurnost informacija" | kat. 5 | 1.158.427,08 | 0 |
| BJELARUS | 14 | Uredba (EZ) 765/2006 | Prilog V.a | 13.365.448,97 | **1.175.705,70** |
| BJELARUS | 1 | Uredba (EZ) 765/2006 | Ugovor o financiranju | 349.899,93 | 0 |
| **UKUPNO** |  |  |  | **14.873.775,98** | **1.175.705,70** |
| **UJEDINJENO KRALJEVSTVO \*\*** | **2** | Posebni materijali i srodna oprema  Zračni i svemirski prostor | Kat. 1 i 9 | 1.145.080,00 | 50.000,00 |
| **UKUPNO** | **2** |  |  | **2.290.160,00** | **50.000,00** |

\*Napomena za BIH: izdano je 20 dozvola, 1 dozvola je sadržavala kategorije robe 1 i 6

\*\* Napomena za UK: izdane su 2 dozvole koje su sadržavale kategorije robe 1 i 9

**Tablica 8**

**Pregled broja individualnih izvoznih dozvola izdanih u 2021. i realiziranih u 2022. prema zemljama, vrsti i kategoriji robe, odobrenoj i realiziranoj vrijednosti**

|  |  |  |  |  |  |
| --- | --- | --- | --- | --- | --- |
| **ZEMLJA IZVOZA** | **BROJ DOZVOLA** | **VRSTA ROBE** | **KATEGORIJA ROBE S DVOJNOM NAMJENOM** | **ODOBRENA VRIJEDNOST**  **U EUR** | **REALIZIRANA VRIJEDNOST**  **U EUR** |
| **BOSNA I HERCEGOVINA** | 1 | Telekomunikacije i "sigurnost informacija" | kat.5 | 6.564,99 | 6.564,99 |
| BOSNA I HERCEGOVINA | 1 | Obrada materijala | kat.2 | 55.000,00 | 55.000,00 |
| **UKUPNO** |  |  |  | **61.564,99** | **61.564,99** |
| **KUBA** | 1 | Telekomunikacije i "sigurnost informacija" | kat.5 | 40.413,20 | 40.413,20 |
| **UKUPNO** |  |  |  | **40.413,20** | **40.413,20** |
| **SJEVERNA MAKEDONIJA** | 2 | Obrada materijala | kat.2 | 70.448,42 | 54.172,25 |
| **UKUPNO** |  |  |  | **70.448,42** | **54.172,25** |
| **PAKISTAN** | 1 | CATCH ALL |  | 75.100,00 | 75.100,00 |
| **UKUPNO** |  |  |  | **75.100,00** | **75.100,00** |
| **KINA** | 1 | CATCH ALL |  | 700.000,00 | 663.821,72 |
| **UKUPNO** | **1** |  |  | **700.000,00** | **663.821,72** |
| **SVEUKUPNA**  **VRIJEDNOST** |  |  |  | **947.526,61** | **895.072,16** |